Üldkohtu (seitsmes koda) 8. märtsi 2018. aasta otsus – Rose Vision vs. komisjon

(kohtuasjad T‑45/13 RENV ja T‑587/15)

Vahekohtuklausel – Teadusuuringute, tehnoloogiaarenduse ja uute tehnoloogiate tutvustamise seitsmes raamprogramm (2007–2013) – Projektidega FIRST, FutureNEM, sISI, 4NEM ja SFERA seonduvad toetuslepingud – Finantsauditi lõpparuande edastamise tähtaeg – Projektide rakendamisel eeskirjade eiramisi tuvastavad finantsauditid – Maksete peatamine – Finantsauditite konfidentsiaalsus – Deklareeritud kulude toetuskõlblikkus – Lepinguväline vastutus – Ülekantud summade tagasimaksmine – Varajase hoiatamise süsteemi kandmisega tekitatud kahju

1. Kohtumenetlus–Üldkohtule siduv Euroopa Kohtu otsus–Tingimused–Asja suunamine tagasi pärast apellatsioonkaebust–Euroopa Kohtu poolt apellatsioonkaebuse raames lõplikult otsustatud õigusküsimused–Seadusjõud–Ulatus (Euroopa Kohtu põhikiri, artikli 53 esimene lõik ja artikkel 61; Üldkohtu kodukord, artikkel 215) (vt punkt 45)

2. Kohtumenetlus–Vaidluse ese–Muutmine menetluse käigus–Keeld (Üldkohtu kodukord, artikli 76 lõike 1 punkt d ja artikli 84 lõige 2) (vt punkt 57)

3. Tühistamishagi–Täitmise aluseks oleva otsuse peale esitatud hagi–Otsus, mida saab ELTL artikli 263 alusel vaidlustada–Vastuvõetavus–Lepingu sätete ja kohaldatava liikmesriigi õigusega seotud väited–Vastuvõetamatus (ELTL artiklid 263, 288 ja 299) (vt punktid 69 ja 70)

4. Kohtumenetlus–Samal ajal pooleli olevate kohtuasjade (lis pendens) vastuväide–Poolte, eseme ja väidete samasus kahes hagis–Hiljem esitatud hagi vastuvõetamatus (vt punkt 88)

5. Euroopa Liidu eelarve–Liidu rahaline abi–Abi saaja kohustus täita abi andmise tingimusi–Rahastamine, mis katab ainult tegelikult kantud kulud–Deklareeritud kulude tegelikkusele vastamise tõendamine–Puudumine–Abikõlbmatud kulud–Liidu rahalist abi saavate projektide nõuetekohane tehniline teostus–Mõju puudumine (ELTL artikkel 317) (vt punkt 95)

6. Kohtumenetlus–Pöördumine Üldkohtusse vahekohtuklausli alusel–Väited–Õiguspärase ootuse ja õiguskindluse põhimõtte rikkumine–Edutu väide–Tagasilükkamine (ELTL artikkel 272) (vt punkt 110)

7. Euroopa Liidu eelarve–Liidu rahaline abi–Abi saaja kohustus täita abi andmise tingimusi–Kantud kulude tõendamine–Menetlus, mille komisjon algatas tehtud ettemaksete tagasinõudmiseks–Tõendamiskoormise jaotus (ELTL artiklid 272 ja 317) (vt punktid 163 ja 166)

8. Lepinguväline vastutus–Tingimused–Õigusvastasus–Kahju–Põhjuslik seos–Kumuleeruvad tingimused–Kohtu kohustus analüüsida neid kindlaksmääratud järjekorras–Puudumine–Ühe tingimuse puudumine–Kahju hüvitamise nõude tervikuna rahuldamata jätmine (ELTL artikli 340 teine lõik) (vt punktid 203–207)

9. Lepinguväline vastutus–Kahju–Hüvitatav kahju–Kahju, mis tuleneb sellest, et hageja nime varajase hoiatamise süsteemi komisjoni eelarvevahendite käsutajatele ja rakendusametitele kandmise tõttu peatati hagejale toetuslepingute alusel tehtavad maksed–Väljajätmine (ELTL artikli 340 teine lõik) (vt punkt 210)

Ese

Kohtuasjas T‑45/13 RENV esiteks ELTL artiklil 272 põhinev nõue tuvastada projekti FutureNEM puhul kohaldatavate lepingutingimuste rikkumine; teiseks ELTL artiklil 272 põhinev nõue hüvitada kahju, mis tekkis hagejale väidetavalt seetõttu, et komisjon rikkus neid lepingutingimusi; kolmandaks ELTL artiklil 268 põhinev nõue hüvitada kahju, mis hagejale väidetavalt tekitati tema nime kandmisega varajase hoiatamise süsteemi, ja neljandaks ELTL artiklil 263 põhinev nõue tühistada otsus kanda hageja nimi varajase hoiatamise süsteemi; ja kohtuasjas T‑587/15 esiteks sisuliselt ELTL artiklil 272 põhinev nõue tuvastada projektide FIRST, FutureNEM, sISI, 4NEM ja SFERA puhul kohaldatavate lepingutingimuste rikkumine; teiseks ELTL artiklil 272 põhinev nõue tuvastada, et hageja ei võlgne komisjonile summat, mida talt nõutakse; nõue hüvitada kahju, mis tekkis hagejale väidetavalt seetõttu, et komisjon rikkus lepingutingimusi ning nõue kohustada komisjoni tasuma tema osalusest nendes projektides tulenevalt maksmisele kuuluvad summad; kolmandaks ELTL artiklil 268 põhinev nõue hüvitada kahju, mis tekitati hageja nime kandmisega varajase hoiatamise süsteemi, ja neljandaks ELTL artiklil 263 põhinev nõue tühistada komisjoni 28. juuli 2015. aasta otsus C(2015) 5449 final hageja poolt võlgnetava kokku 535613,20 euro suuruse summa koos viivisega sissenõudmise kohta.

Resolutsioon

1. Liita kohtuasjad T‑45/13 RENV ja T‑587/15 kohtuotsuse huvides.

2. Jätta hagid rahuldamata.